Suomi on seksityöläisille useita muita maita houkuttelevampi maa parempien ansioiden vuoksi, mutta seksityöhön liittyy täälläkin aina riski joutua pahoinpidellyksi tai ryöstetyksi.

Seksityöläisen arkeen liittyy aina väkivallan riski. Pahoinpitely voi liittyä parittajien reviirikiistoihin.

Seksityötä tekevä on vaarassa joutua ryöstetyksi, koska hänellä tiedetään usein olevan käteistä rahaa asunnossa.

Monet ulkomaalaiset prostituoidut eivät luota viranomaisiin eivätkä uskalla aina ilmoittaa edes raa´asta pahoinpitelystä poliisille.

Seksityöläisellä on riski joutua ryöstetyksi ja pahoinpidellyksi, koska hän päästää tuntemattoman ihmisien asuntoon ottaessaan asiakkaan vastaan. Joskus väkivallan tarkoitus on raivata kilpailijat pois toisen sutenöörin reviiriltä. AOP

Suomi on seksityöläisille useita muita Euroopan maita houkuttelevampi parempien ansioiden vuoksi, mutta mikään onnella ei Suomi seksityöläiselle ole. Työhön liittyy aina riski joutua pahoinpidellyksi tai ryöstetyksi.

Rikosylikonstaapeli Kenneth Eriksson Helsingin poliisista on nähnyt viimeisen 20 vuoden aikana, miten seksikauppa on muuttunut Suomessa. Se tarjonta, mikä näkyi aiemmin lehti-ilmoituksina ja tietyillä alueilla katukauppana, on siirtynyt nettiin.

Netin käytön myötä asiakaskunta on paljon nuorempaa kuin ennen. Netti on vaikuttanut myös siihen, että aiemmin prostituoidulla oli sutenööri täällä valvomassa kaupankäyntiä, nyt yhä useammin tämä asuu ulkomailla.

Naisia Romaniasta ja Tsekeistä

Valtaosa seksityöläisistä on edelleen naisia, mutta se on muuttunut, mistä he tulevat Suomeen.

- Valtaosa on ulkomaalaista työvoimaa. Heitä on meillä laidasta laitaan, Eriksson sanoo ja mainitsee maita: Romania ja Tsekki. Lisäksi Suomeen saapuu Euroopassa asuvia afrikkalaisia.

- Virolaisia on edelleen myös.

Kun seksityöläinen tulee Suomeen, hän ei välttämättä tunne maan viranomaiskulttuuria eikä omia oikeuksiaan lainkaan. Eriksson sanookin, että seksipalveluja myyvän ihmisen asema voi olla varsin huono, jos hän joutuu rikoksen kohteeksi.

- Aika vaikeasti he haluavat olla yhteydessä poliisin vaikka on se vähän parantunut tällä hetkellä. Osa alkaa ymmärtää, että poliisin puoleen pitää kääntyä kun on ongelmia.

Eriksson arvelee, että vaikka edelleen pelko viranomaisia kohtaan voi olla suurta, luottamus poliisiin on kasvanut.

Syyksi hän mainitsee sen, että rikoksen uhriksi joutuneet seksityöläiset ovat keskustelleet keskenään ja sana on kiertänyt tapauksista, joissa poliisi on auttanut esimerkiksi pahoinpidellyksi tai ryöstetyksi joutunutta.

Kuitenkaan luottamus ei ole vielä läheskään täydellistä.

- Alalla siedetään paljon väkivaltaa ennen kuin käännytään poliisin puoleen. Ja kun käännytään meidän puoleen, on aika vakavia asioita.

Veitsimies raiskasi

Seksityöläisten elämässä on aina ollut väkivaltaa, Eriksson sanoo ja mainitsee tavallisimmaksi pahoinpitelijäksi asiakkaan.

- Jos on parittaja kuvioissa mukana, väkivalta voi tulla myös siitä suunnasta, mutta yleensä asiakas on se yleisin.

Eriksson huomauttaa, että suurin osa asiakkaista käyttäytyy hyvin.

- Valtaosa on ihan ok, mutta joukossa on erilaisia ihmisiä. Kyllä jokainen joka työskentelee tietää riskit, kun ottaa ventovieraan asuntoon.

Koska asiakas voi käyttäytyä arvaamattomasti, Eriksson tietää useiden ulkomaalaisten työskentelevän turvallisuuden vuoksi mielellään pareittain. Jos tulee ongelmia, toinen voi hälyttää apua.

Aina varovaisuuskaan ei riitä. Tshekkiläinen prostituoitu joutui viime vuoden maaliskuussa julman raiskauksen uhriksi Helsingissä, kun hän otti asiakkaana esiintyneen miehen vastaan asunnossa (IL 20.5.2017).

Huoneistossa ollut toinen nainen lähti sovitusti ulos, minkä jälkeen 19-vuotias mies uhkasi naista veitsellä ja yritti ryöstää hänet. Kun rahaa ei löytynytkään, mies raiskaksi naisen useita kertoa ja uhkaili häntä. Nainen pelkäsi kuolevansa, koska miehellä oli veitsi. Poistuessaan asunnosta mies varasti kellon.

Raiskauksen uhri järkyttyi tapahtuneesta, mutta hän otti yhteyttä poliisiin vasta, kun prostituoitujen tukikeskuksen työntekijä kehotti häntä tekemään sen.

Tapaus eteni oikeuteen ja Helsingin käräjäoikeus tuomitsi miehen törkeästä raiskauksesta ja varkaudesta 3,5 vuodeksi vankeuteen. Tuomioon liitettiin hänen aiempi ehdollinen tuomionsa muun muassa ryöstörikoksista. Mies tuomittiin maksamaan uhrilleen 7 000 euron kärsimyskorvaukset.

Hakattiin kahdesti

Vuosi sitten romanialaisprostituoitu joutui kahdesti rankan pahoinpitelyn ja ryöstön uhriksi (IL 20.3.).

Vähän yli 20-vuotias nainen oli hankkinut asunnon Turusta. Siellä hän otti vastaan asiakkaana esiintyneen miehen, joka aktin jälkeen pahoinpiteli naisen toisen asuntoon päästämänsä miehen kanssa.

Miehet ryöstivät asunnossa olleet 7 000 euroa. Pahoinpitelijät mm. teippasivat naisen pään niin että hänen oli vaikea hengittää.

Kauhistunut nainen muutti Helsinkiin. Vain viikkoa myöhemmin eräänä iltana Töölössä sijainneeseen asuntoon tuli asiakkaana esiintynyt mies, joka alkoi heti pahoinpidellä naista.

Mies päästi asuntoon miehen, jonka nainen tunnisti toiseksi häntä Turussa pahoinpidelleistä. Nyt miehet hakkasivat naista yhdessä nyrkein ja alkoivat teipata tätä. Naisen onneksi naapuri oli kuullut naisen avunhuudot ja soitti hätäkeskukseen.

Poliisi saapui asunnolle, ja nainen kertoi poliisille vasta nyt ensimmäisestä pahoinpitelystään Turussa. Tapaus eteni hovioikeuteen, joka tuomitsi toisen miehen 3 vuodeksi ja 3 kuukaudeksi vankeuteen törkeästä ryöstöstä, törkeän ryöstön yrityksestä, törkeästä vapaudenriistosta sekä vapaudenriistosta.

Toisen miehen tuomio oli 2 vuotta ja 6 kuukautta törkeän ryöstön yrityksestä sekä törkeästä vapaudenriistosta. Miehet tuomittiin yhteisvastuullisesti maksamaan uhrilleen kipu- ja kärsimyskorvauksina yhteensä 7 000 euroa.

Naista Turussa pahoinpidelleistä miehistä toisen henkilöllisyys jäi pimentoon. Miehet olivat naisen tavoin romanialaisia.

Eriksson toteaa, että kyseessä oli ns. reviiririita.

- Nainen työskenteli toisen jengin alaisuudessa, hän toteaa ja sanoo, että pahoinpitelyt ja ryöstöt ovat tapa pakottaa kilpailijat lähtemään kaupungista.

- Se on yksi tapa millä poistaa kilpailijoita.

Kadulla vain harva

Seksikaupan siirtyminen nettiin on tehnyt siitä poliisin näkökulmasta siitä entistä vaikeammin valvottavaa. Yhä useammin tarvittaisiin eri maiden viranomaisten välistä yhteistyötä, mikä ei ole aina yksinkertaista.

- Joka maalla on omat resurssit ja intressit ja eri näkökulmat seksityöläisiin, milloin autetaan.

Toisin kuin monessa muussa maassa katuprostituutio ei ole koskaan ollut Suomessa kovin tavallista.

- Katu ei ollut iso juttu, Eriksson sanoo ja toteaa nykyisin kadulla olevan vain kourallinen seksityöläisiä.

Hän kertoo, että seksikauppa on ollut " selkeästi asuntopuolella viimeiset 20 vuotta " . Sen mainonta hoidetaan netissä.

- 80 prosenttia on netissä.

Pariskunnille ladyboy

Suomeen seksityöläisiä voi vetää monia muita maita paremmat ansaintamahdollisuudet. Keskitaksa on sata euroa asiakasta kohden. Muualla samoja palveluja tarjotaan 30-40 eurolla ja asiakas otetaan vastaan vartiksi.

- Euroopassa myydään varttitunnin sessioita, meillä puolta tuntia ja tuntia.

Useimmiten prostituoitu on nainen, mutta seksiä kauppaavat myös miehet ja ladyboyt.

Eriksson sanoo, että miehet myyvät usein seksiä miehille, eivät niinkään naisille. Ladyboyn asiakas voi olla sekä mies, nainen tai vaikka pariskunta.

- Ajat ovat muuttuneet, nykyään vaaditaan erilaisia palveluja, Eriksson sanoo.

Eriksson huomauttaa, että kun hän aloitti alan seurannan poliisissa 20 vuotta sitten, Suomessa ei ollut ladyboyta. Nyt heitä tulevat Aasiasta ja Etelä-Amerikan maista.

- Pariskuntia käy heidän luonaan asiakkaina. Tämä on erilainen maailma. Kun aloitin, ei ollut näitä.

Iskussa 74-vuotiaana

Eriksson sanoo, ettei usko kenenkään tekevän seksityötä sen takia, että se olisi maailman paras ammatti.

- Sitä tehdään rahan takia, ei siksi että se on kivaa ja paras työ mitä voi olla. Raha, joka tulee, on suhteellisen hyvä, siihen jää helposti jumiin.

Eriksson ei usko, että seksityöläisistä moni olisi valmis vaihtamaan työnsä vaikka hampurilaismyyjäksi juuri ansioiden vuoksi.

Toisaalta seksityöläinen voi joutua luovuttamaan rahasta jopa 40-60 prosenttia sutenöörilleen. Osuus riippuu siitä, mitä kaikkea sopimus kattaa. Usein siihen liittyy ainakin käytössä oleva asunto.

- Se on iso raha joka tapauksessa, Eriksson tietää.

Seksiammattilaisten ikä vaihtelee tavallisimmin 18 ja 45 vuoden välillä. Alaikäisiä tavataan ammattilaispiireissä hyvin harvoin, mutta ikähaarukka on todella iso. Erikssonin tapaama vanhin prostituoitu oli 74-vuotias venäläinen nainen.

- Hän oli ihan iskussa vielä 74-vuotiaana. Hän teki pitkää päivää ja asiakkaita riitti.

Nainen lopetti noin kuusi vuotta sitten, kun eräs asiakas ryösti hänet. Nainen ilmoitti asiasta itse poliisille.

- Se oli sekaisin ollut asiakas.

Uransa aikana Eriksson on nähnyt seksityön muutoksen Suomessa. Silti hän ei lähde arvailemaan, miten ala muuttuu tulevaisuudessa.

- En lähtisi ennustamaan, se on täysin mahdotonta.

Yhdestä asiasta vuoden päästä eläkkeelle jäävä poliisimies on kuitenkin seksityön suhteen aivan varma.

- Se ei ikinä lopu. Se on fakta asia. Se on ala, joka on ollut ja tulee aina olemaan.